# בית המשפט לענייני משפחה

# רחוב ישראל גלילי 5, ראשון לציון

**בקשה לצו הורות פסיקתי**

**המבקשות: 1. מבקשת 1 (שמה של האמא הלא ביולוגית) ת.ז**

**2. מבקשת 2 (שמה של האמא הביולוגית) ת.ז**

(שתקראנה להלן יחדיו: "המבקשות")

###### שתיהן מתגוררות ברח' (כתובת מלאה)

טלפון: שם מבקשת 1 : מספר סלולרי, שם מבקשת 2: מספר סלולרי

#### -- נ ג ד --

**המשיב: היועץ המשפטי לממשלה**

**בשירות למען הילד**

**בענין: קטינה העתידה להיוולד (בתאריך המשוער ה- 07/10/2020)**

**בית המשפט הנכבד מתבקש בזאת ליתן צו הורות פסיקתי, למבקשת 1, אמא לא ביולוגיות, עבור הקטינה העתידה להיוולד (שתקרא : "הקטינה") בתאריך המשוער יום רביעי 07 אוקטובר 2020, בתה הביולוגית של המבקשת 2, וזאת בהתאם לתקדים אותו קבע היועמ"ש כי טובתו של הילד הוא המכריע במתן צו הורות פסיקתי.**

**העובדות ברקע לבקשה**:

1. כמפורט בתצהירים הנלווים לבקשה זו, המבקשות הינן בגירות, יהודיות, רווקות, אזרחיות ותושבות ישראל.

**נספח 1:** צילומי תעודות זהות של המבקשות.

1. מערכת היחסים הזוגית ארוכת השנים בין המבקשות, החלה בשנת 2015. בין השתיים נוצר קשר עמוק, אוהב, חם ותומך שהתפתח במהרה למערכת יחסים זוגית קבועה ויציבה. אלו פגשו האחת את משפחתה של השניה, התוודעו למעגלי החברים והעמיקו את שורשי הזוגיות בניהן.
2. בחודש x שנת 20xx עברו המבקשות להתגורר יחדיו בדירה שכורה ברחוב XXXX.

**נספח 2:** צרפו הסכמי שכירויות + תשלומים עם השם המשתוף כמו ארנונה, חשבון מים וכו'.

1. ביום ה-XX/XX/20XX, פנו המבקשות ופתחו חשבון בנק משותף, שאותו מאוחר יותר שינו לבנק אחר אשר באמצעותו מנוהל משק הבית המשותף.

**נספח 3**: הודעה המעידה על בעלות משותפת בחשבונות הבנק וצילומי צ'קים מכל חשבון.

1. במידה והייתה חתונה – תארו אותה בכמה מילים.

**נספח 4:** הזמנה לחתונה.

1. ככל שמערכת היחסים בין בנות הזוג התהדקה, כך החלו לרקום חלומות משותפים על העתיד שלפניהן ועל רצונן להקים בית ומשפחה במשותף. במסגרת הבחירה של המבקשות להקים את תאן המשפחתי, החליטו כי ברצונן להביא ילדים משותפים לתא זה, ולגדלם באהבה ובמסירות אין קץ. המבקשות החליטו כי לשם הבאת ילדים לעולם, יפנו לבנק הזרע וייעזרו בתרומת זרע של תורם. המבקשות החליטו לרכוש מספר רב של מנות (מספר מנות) השייכות לאותו התורם, על מנת שבעתיד גם המבקשת 1 תהרה מאותן המנות ועל מנת שיישמר רצף גנטי בעבור ילדיהן המשותפים.
2. מלכתחילה, בחרו המבקשות לגדל את כל הילדים שיוולדו להן במהלך חייהן המשותפים יחדיו, כזוג הורים לכל דבר ועניין, תוך השוואת זכויותיהן וחובותיהן בתא המשפחתי, ומבלי להבחין בהורותה הביולוגית של האחת לעומת ההורות בפועל של השניה.
3. אשר על כן, בחודש x שנת , 20xxפנו המבקשות אל בנק הזרע בבית החולים איכילוב בתל אביב, על מנת לפתוח כרטיס נתרמת משותף, אולם לאור אילוצי בנק הזרע, פתחה כל אחת מהמבקשות תיק נפרד, תוך שהן חותמות על מסמך לפיו מנות הזרע שנרכשו על ידן ניתנות להעברה ביניהן בעת הצורך, אולם לא לאף אחת אחרת מלבדן.

**נספח 5**: הסכם ייבוא מנות זרע- מבנק הזרע באיכילוב.

1. המבקשות ביקשו לייבא מנות זרע מתורם מחו"ל, ולפיכך, ביום ה-xx/xx/20xx , התקשרו בהסכמים לייבוא מנות זרע עבור שתיהן, עם בנק הזרע Manhattan Cryobank New York. זאת לאחר שאת תורם הזרע בחרו יחדיו, לאחר שהזרע עבר התאמה גנטית לבדיקות של שתיהן. צעד זה נעשה ע"י המבקשות במטרה להוליד במהלך הזמן מספר ילדים, שיהיו כולם אחים ביולוגיים זה לזה.

**נספח 6**: הסכמי ההתקשרות עם בנק הזרע בארצות הברית ובדיקות גנטיות של המבקשות.

1. מנות הזרע שהזמינו המבקשות הגיעו לארץ ביום XX/XX/20XX.
2. ספרו על התהליך של הכניסה להריון – שבכל הטיפולים וההפריות בת הזוג הלא ביולוגית הייתה שם לאורך כל הדרך וכו'

**נספח 7**: אישורי הרופא המטפל בדבר ההליך המשותף ובדבר כניסה להיריון כתוצאה משימוש במנת זרע מתורם.

1. ביום xx/xx/20xx, חתמו המבקשות על מסמך הסכם ממון וחיים משותפים המסכם את עיקרי ההתחייבויות שלהן אחת כלפי השנייה וכלפי הילדים שייוולדו כתוצאה ממנות אלו. בנוסף, עדכנו המבקשות אחת את השנייה כמוטבות בכל חברות הביטוח הכוללות פנסיה וקופות גמל.

**נספח 8**: הסכם ממון וחיים משותפים, הצהרת מוטבים.

1. במידה ונרשמתן למשהו כמו דיור למשתכן.

**נספח 9**: אישור קבלה לתכנית "דיור למשתכן".

1. במידה ורכשתן דירה ציינו מספר מילים על התהליך - צריך להוסיף את הסכם הרכישה, אישור משכנתא, ביטוח דירה, ותלשומי עירייה במידה ויש.

**נספח 10**: הסכם רכישת דירה, מסמכי משכנתא וביטוח דירה.

1. במהלך ההריון המבקשות ישנו את שם המשפחה שלהן לשם משפחה משותף על מנת לסמל את הרחבת התא המשפחתי. הן יחילו שם משפחה זה גם על הקטינה.
2. בתאריך ה-21/06/2020 הוזמנה מלונית עבור שתי המבקשות בבית חולים אסף הרופא לתאריך הלידה המשוער – xx/xx/20xx

**נספח 11**: אישור הזמנת מלונית אסף הרופא.

**ואלה נימוקי הבקשה**:

1. מבקשת 1 שותפה לכל ההליכים טרם לידתה של הקטינה, ומתייחסת אל ההריון ואל הקטינה כאל בתה הביולוגית לכל דבר ועניין.
2. מבקשת 1 מעורבת בכל תהליך ההריון, ומלווה את מבקשת 2 לכל הטיפולים והבדיקות.
3. המבקשות חיות בהרמוניה, כמשפחה לכל דבר ועניין וחפצות למלא את כל צרכיה של הקטינה. המציאות אותה תכיר הקטינה מיום היוולדה, תהיה שתי דמויות משמעותיות בחייה, שיתפקדו יחדיו ובנפרד כהוריה וימלאו עבורה את כל צרכיה. המבקשות מעוניינות לקבל גושפנקא חוקית, שתשקף רשמית את מצבן המשפחתי ואת מעמדה של מבקשת 1 בתא המשפחתי העתידי.
4. **טובתה של הקטינה והגנה על זכויותיה העתידיות מחייבות עיגון משפטי *מלא*, על דרך של צו הורות, ליחסי ההורות המתקיימים הלכה למעשה בין המבקשת 1 לבין הקטינה.**
5. טובת הקטינה הינה עקרון-על, המנחה את בית המשפט בבואו לתת צו הורות פסיקתי.
6. צו ההורות יטיל על המבקשת 1 חובה על פי דין לדאוג לפרנסתה של הקטינה יחד עם המבקשת 2, וכן לדאוג לחינוכה ולמדורה. צו ההורות **יחייב**, מחד, את המבקשת 1 כלפי הקטינה, להמשיך ולדאוג לה בכל עת ובכל מצב, גם במקרה בו חלילה יתערער הקשר הזוגי בין המבקשות, ומאידך – יבטיח את **זכותה** המשפטית לעשות זאת. הצו ירחיב את מחויבותה של המבקשת 1 כלפי הקטינה מעבר למחויבות הרגשית שבה היא נוטלת, ואף מעבר למחויבות שמוטלת עליה כאפוטרופוס למעשה על הקטינה.
7. לצו ההורות תפקיד מכריע במקרה של פטירה, חו"ח, של מי מבנות הזוג:
   * + אם תלך לעולמה המבקשת 2, אמה הביולוגית של הקטינה, צו ההורות יאפשר לקטינה להמשיך ולחיות במשמורתה של המבקשת 1, אמה השנייה, במסגרת המשפחתית אותה תכיר הקטינה, ובכך תבטיח את המשכיות ויציבות התא המשפחתי.
     + בנוסף, אם תלך לעולמה המבקשת 1, שכיום אינה מוכרת כאמה של הקטינה, יובטח מעמדה של הקטינה כיורשת של הנפטרת עפ"י הדין.
8. מבחינה כלכלית, יעניק צו ההורות לקטינה את הזכויות הקבועות בחוק, הנובעות מיחסי הורים וילדיהם, המוכרים על פי כל דין, לרבות: קצבאות והטבות המוענקות לקטינה מכח חוק הביטוח הלאומי, זכות למזונות, הקניית מעמד כתלויה עפ"י פקודות הנזיקין, הקניית מעמד לקטינה כ'שאירה' של המבקשת 1, מתן זכות לקטינה ליהנות מהסדרי הפנסיה של המבקשת 1, וכיוצ"ב. צו ההורות יבטיח לקטינה זכויות גם במצבים בהן מעורבים צדדים שלישיים, הואיל והוא יקנה הכרה של כולי עלמא במצב משפטי קיים וקבוע.
9. כאמור, ההריון נוצר מתרומת זרע אנונימית מבנק הזרע, כך שאין כל חשש לפגיעה בזכויותיו של אב כלשהו עקב מתן צו ההורות למבקשות.
10. פורסם כי ב8/2/15 הגיש היועמ"ש, יהודה וינשטיין, הגיש עמדה תקדימית לבית המשפט לענייני משפחה בהליך שעניינו בקשתן של בנות זוג "למתן צו הורות פסיקתי", לפיו תוכר בת זוגה של האם הביולוגית כאמו הנוספת של ילד שנולד כתוצאה מתרומת זרע אנונימית שקיבלה האם הביולוגית.
11. בקשה זו למתן צו הורות הוגשה בתוך טווח 60 הימים שלפני תאריך הלידה המשוער בהתאם להחלטה שהתקבלה בתיק 009182/18 שמתיר להגיש בקשה למתן צו הורות ביחס לתרומת זרע אנונימית.
12. השתיים מבקשות מבית המשפט שייצור קשר של הורות שלא באמצעות צו אימוץ אלא באמצעות צו הורות פסיקתי, כאמור, תוך בחינת טובתם של הילדים בנסיבות העניין**.**
13. לאור התמורות שחלו בחברה ובמשפט בשנים האחרונות ביחס למגוון המשפחות הקיימות, הפרשנות המשפטית הראויה והמתחייבת הינה מתן צו הורות כמבוקש בנסיבות העניין.
14. המבקשת 1 מעוניינת בכל מאודה לקבל צו הורות על הקטינה ולתת גושפנקא רשמית להורותה למעשה על הקטינה, ולהירשם על פי החוק כאמה וחפצות במתן צו ההורות.
15. לאור האמור לעיל, מתבקש בית המשפט הנכבד ליתן צו הורות למבקשת 1 כלפי הקטינה מרגע לידתה.
16. לבית משפט הנכבד הסמכות המקומית והעניינית לדון בבקשה.
17. המבקשות מכירות בכך שבית המשפט רשאי, במקרה שלא מתמלאות כל הדרישות האמורות, להזמין תסקיר סעד שיבחן את הקשר ההורי והזוגי כשהעיקרון המנחה הוא טובת הקטינה. עם זאת, קבלת התסקיר איננה משום דרישה, או חובה המוטלת על הבאים בשערי בית המשפט ונתונה גם היא לשיקול דעת בית המשפט (ראו בבג"צ 6569/11 מפי כב' המשנה לנשיא, נאור). כמו כן, ב-עמ"ש 54000-12-19 נפסל הנוהל לערוך תסקיר באופן אוטומטי להורים מקהילת הלהט"ב כתנאי למתן צו הורות. לאור זאת, אנו מבקשות להימנע מתסקיר אשר עשוי לעכב את קבלת הצו.
18. מצורפים לבקשה זו:
    1. תצהירי המבקשות התומכים בבקשה.
    2. צילומי תעודות הזהות של המבקשות (רצ"ב כנספח 1)
    3. צרפו הסכמי שכירויות + תשלומים עם השם המשתוף כמו ארנונה, חשבון מים וכו' (רצ"ב כנספח 2)
    4. הודעה המעידה על בעלות משותפת בחשבונות הבנק וצילומי צ'קים מכל חשבון. (רצ"ב כנספח 3)
    5. הזמנה לחתונה (רצ"ב כנספח 4)
    6. הסכם ייבוא מנות זרע- מבנק הזרע באיכילוב (רצ"ב כנספח 5)
    7. הסכמי ההתקשרות עם בנק הזרע בארצות הברית ובדיקות גנטיות של המבקשות (רצ"ב כנספח 6)
    8. אישורי הרופא המטפל בדבר ההליך המשותף ובדבר כניסה להיריון כתוצאה משימוש במנת זרע מתורם (רצ"ב כנספח 7)
    9. הסכם ממון וחיים משותפים, הצהרת מוטבים ( רצ"ב כנספח 8)
    10. אישור קבלה לתכנית "דיור למשתכן" (רצ"ב כנספח 9)
    11. הסכם רכישת דירה, מסמכי משכנתא וביטוח דירה (רצ"ב כנספח 10)
    12. אישור הזמנת מלונית אסף הרופא (רצ"ב כנספח 11)
19. מן הדין ומן הצדק להיעתר לבקשה זו.

\_\_\_\_\_\_\_\_\_\_\_\_\_­­­­­­\_ \_\_\_\_\_\_\_\_\_\_\_\_\_\_\_\_\_

המבקשת 1 המבקשת 2